b'\n_START_ARTICLE_\nBiserica de lemn din Gureni\n_START_PARAGRAPH_\nBiserica de lemn din Gureni, comuna Pe\xc8\x99ti\xc8\x99ani, jude\xc8\x9bul Gorj, a fost construit\xc4\x83 \xc3\xaen 1735. Are hramul \xe2\x80\x9eCuvioasa Paraschiva\xe2\x80\x9d (14 octombrie). Biserica se afl\xc4\x83 pe noua list\xc4\x83 a monumentelor istorice sub codul LMI:  GJ-II-m-B-09310.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica constituie \xc3\xaen sine un adev\xc4\x83rat document istoric prin dep\xc4\x83rtarea mare fa\xc8\x9b\xc4\x83 de fondul constructiv al localit\xc4\x83\xc8\x9bii, dovad\xc4\x83 a procesului de cobor\xc3\xa2re spre vale a gospod\xc4\x83riilor._NEWLINE_Este situat\xc4\x83 \xc3\xaen lini\xc8\x99tea muntelui, aproape de r\xc3\xa2ul Bistri\xc8\x9ba, \xc3\xaenconjurat\xc4\x83 de cimitirul vechi al satului, la umbra unui tei uria\xc8\x99, cu circumferin\xc8\x9ba de circa 4 m._NEWLINE_B\xc3\xa2rnele de stejar, \xc3\xaencheiate \xc3\xaen coad\xc4\x83 de r\xc3\xa2ndunic\xc4\x83 sau drept, \xc3\xaenscriu o nav\xc4\x83 dreptunghiular\xc4\x83, de mici dimensiuni (6 m/3,50 m), altarul fiind doar u\xc8\x99or decro\xc8\x99at, poligonal, cu cinci laturi._NEWLINE_Acoperirea interioar\xc4\x83 este format\xc4\x83 dintr-o bolt\xc4\x83 \xc3\xaen leag\xc4\x83n peste nav\xc4\x83, care se continu\xc4\x83 dincolo de arc \xc8\x99i \xc3\xaen altar, peste laturile lungi, la capetele c\xc4\x83rora se intersecteaz\xc4\x83 cu cele trei suprafe\xc8\x9be tangente pere\xc8\x9bilor respectivi._NEWLINE_Prispa de pe latura vestic\xc4\x83 este bogat decorat\xc4\x83, cosoroabele \xc8\x99i st\xc3\xa2lpii acesteia fiind cresta\xc8\x9bi \xc8\x99i orna\xc8\x9bi din bard\xc4\x83._NEWLINE_Momentul \xc3\xaen\xc4\x83l\xc8\x9b\xc4\x83rii bisericii poate fi \xc3\xaempins p\xc3\xa2n\xc4\x83 \xc3\xaen veacul al XVII-lea. Doar deasupra intr\xc4\x83rii \xc3\xaen naos se mai p\xc4\x83streaz\xc4\x83 un rest dintr-o pisanie:  \xe2\x80\x9e...\xc3\xaen\xc4\x83l\xc8\x9batului domn Io Constandin Alexandru Ipsilant Voievod, cu blagoslovenia preasfin\xc8\x9bii sale iubitorului de Dumnezeu Nectarie, episcopul R\xc3\xa2mnicului. S-a f\xc4\x83cut cu cheltuiala acestor ctitori la leat ...\xe2\x80\x9d._NEWLINE_Interiorul arat\xc4\x83 dezolant, biserica fiind golit\xc4\x83 de podoabe. Crucea R\xc4\x83stignirii, icoanele din friza apostolilor, icoanele \xc3\xaemp\xc4\x83r\xc4\x83te\xc8\x99ti (inclusiv cea de hram Cuvioasa Paraschiva) \xc8\x99i u\xc8\x99ile \xc3\xaemp\xc4\x83r\xc4\x83te\xc8\x99ti, cu Buna Vestire, fac parte acum din inventarul colec\xc8\x9biei muzeale de la M\xc4\x83n\xc4\x83stirea Tismana. Ele sunt opera unui zugrav cult, de bun\xc4\x83 forma\xc8\x9bie, al c\xc4\x83rui nume nu \xc3\xael cunoa\xc8\x99tem, care a poposit la Gureni la \xc3\xaenceputul secolului XIX.'